Diari Oficial de la Generalitat Valenciana


Sumari del DOGV 3364, del 03-11-1998 (1998/8938)

RESOLUCIÓ de 7 d'octubre de 1998, per la qual es dicten instruccions per a regular l'emplenament dels documents d'avaluació dels graus elemental i mijtà de música que s'establixen en l'ordre de 17 d'abril de 1998 (DOGV núm. 3.273, de 26 de juny), així com el procés de sol·licitud i registre del llibre de qualificacions del grau mitjà de música.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3364

Data del DOGV
:   03-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/8938


Data del document
:   07-10-1998

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

Anàlisi jurídica

RESOLUCIÓ de 7 d'octubre de 1998, per la qual es dicten instruccions per a regular l'emplenament dels documents d'avaluació dels graus elemental i mijtà de música que s'establixen en l'ordre de 17 d'abril de 1998 (DOGV núm. 3.273, de 26 de juny), així com el procés de sol·licitud i registre del llibre de qualificacions del grau mitjà de música. [1998/8938]
  
L'Ordre del Ministeri d'Educació i Ciència, de 29 de maig de 1995, establix els elements bàsics dels informes d'avaluació dels graus Elemental i Mitjà dels ensenyaments de Música regulats per la Llei Orgànica 1/1990, de 3 d'octubre, d'Ordenació General del Sistema Educatiu.
  
L'esmentada ordre regula els documents bàsics d'avaluació: el Llibre de Qualificacions del Grau Mitjà de Música, l'informe d'avaluació individualitzat, l'expedient acadèmic personal, les actes d'avaluació i el certificat acadèmic a efectes de trasllat per al Grau Elemental de Música.
  
L'Ordre de la Conselleria de Cultura, Educació i Ciència, de 17 d'abril de 1998 (DOGV núm. 3.273, de 26 de juny de 1998) publica el Llibre de Qualificacions del Grau Mitjà de Música de la Comunitat Valenciana. En la disposició tercera encomana a la Direcció General de Centres Docents la regulació del procediment de sol·licitud i registre dels dits llibres.
  
En conseqüència, la Direcció General de Centres Docents resol:
  
I. El llibre de qualificacions del Grau Mitjà de Música
  
Primer. Aspectes generals
  
1.1 El Llibre de Qualificacions del Grau Mitjà de Música és el document oficial que reflecteix i acredita els estudis del grau mitjà cursats, les qualificacions obtingudes i les decisions relatives al progrés acadèmic, i que possibilita la mobilitat de l'alumnat entre centres on es cursen els estudis corresponents a dit grau.
  
1.2 Els citats llibres hauran de reflectir les informacions recollides en les actes d'avaluació i en l'expedient acadèmic de l'alumne que es conserven als centres.
  
1.3 Correspon al conservatori de titularitat de la Generalitat Valenciana on l'alumne es trobe matriculat, la seua sol·licitud, emplenament i custòdia. En el cas de l'alumnat que curse els seus estudis de grau mitjà a conservatoris de titularitat d'una corporació local o a centres autoritzats, la sol·licitud, emplenament i custòdia del Llibre correspondran al conservatori de titularitat de la Generalitat Valenciana al qual es trobe adscrit. El Llibre s'entregarà a l'alumne a l'acabament dels seus estudis.
  
1.4 Perquè el llibre esdevinga plenament vàlid haurà d'estar correctament diligenciat en tots els seus aspectes, segons el que s'establix en la present resolució. Caldrà que continga les firmes fefaents de les persones que corresponga en cada cas, indicant el càrrec, noms i cognoms.
  
Segon. Edició
  
2.1 El Llibre de Qualificacions del Grau Mitjà de Música serà editat per la Conselleria de Cultura, Educació i Ciència mitjançant la Direcció General de Centres Docents, segons el model que figura en l'annex I de l'Ordre de 17 d'abril de 1998 de la mateixa Conselleria.
  
2.2 Les direccions territorials de Cultura i Educació, per mitjà de la Inspecció Educativa, supervisaran el procés d'emplenament i custòdia dels llibres de qualificacions del Grau Mitjà de Música, i controlaran la distribució dels llibres en el seu àmbit territorial.
  
2.3 La sèrie de llibres de qualificació de Grau Mitjà de Música editats a la Comunitat Valenciana s'iniciarà amb les sigles «CV», i, separats per un guió, hi constaran la sèrie i el número de llibre perforats en la coberta i en totes les pàgines. A la primera sèrie li correspon la lletra «A» majúscula; a la segona la «B» i així, successivament, seguint l'ordre de l'alfabet valencià. Cada sèrie tindrà deu mil exemplars, s'iniciarà en el número 0000 i s'acabarà en el número 9.999 (CV-A 0000/ CV-A 9.999; CV-B 0000/CV-B 9.999).
  
Tercer. Sol·licitud
  
3.1 Durant el mes d'octubre, els directors o les directores dels conservatoris de titularitat de la Generalitat Valenciana hauran de presentar en la Inspecció Educativa de la direcció territorial de Cultura i Educació corresponent una relació, en dos exemplars, de l'alumnat per al qual es fa la sol·licitud, segons el model de l'annex I.
  
3.2 Els directors o les directores dels conservatoris de titularitat municipal i dels centres privats autoritzats hauran de presentar-ne la relació, en tres exemplars (una còpia per a ells mateixos, una per al conservartori i l'altra per a la Inspecció Educativa), al conservatori de la Generalitat Valenciana a què estiguen adscrits.
  
3.3 Quan, excepcionalment, se sol·licite un duplicat del llibre de qualificacions, els directors o les directores dels conservatoris de titularitat de la Generalitat Valenciana hauran d'incloure el nom de l'alumne en una relació en dos exemplars, segons el model de l'annex II; a la qual s'haurà d'adjuntar un escrit en què s'expliquen les circumstàncies que en motiven la sol·licitud. En el llibre duplicat caldrà fer constar, en les pàgines 31 i 32 «Observacions», una diligència segons el model de l'annex III.
  
3.4 Quan la sol·licitud de duplicat es realitze des d'un conservatori de titularitat de la Generalitat Valenciana diferent del que custodiava anteriorment el llibre de qualificacions, la secretaria del conservatori des de la qual se'n formule la petició haurà de sol·licitar d'aquell una certificació en què consten l'especialitat, els cursos realitzats i els resultats d'avaluació obtinguts, i traslladar el seu contingut a les pàgines corresponents del nou llibre de qualificacions. Dita certificació s'haurà d'ajustar al model establit en l'annex IV.
  
Quart. Registre
  
4.1 La Inspecció Educativa de cada direcció territorial de Cultura i Educació assignarà a cada alumne un llibre de qualificacions. Haurà de fer constar en la relació de sol·licitud de llibres (annex I) la sèrie i el número de cada llibre que es distribueix al centre. L'original de la relació caldrà que siga arxivat en la Inspecció Educativa i constituirà el Registre de Llibres de Qualificacions del Grau Mitjà de Música de la direcció territorial de Cultura i Educació.
  
4.2 El número de registre a consignar-hi s'inicia en el número 1; continua correlativament fins al número que corresponga a l'últim llibre de qualificacions resgistrat en cada curs escolar, i torna a començar en el número 1 al curs escolar següent. Al dit número se li hauran d'afegir, separades per un guió, les dues últimes xifres de l'any en què se sol·licita el llibre.
  
4.3 Una vegada registrats, la Inspecció Educativa entregarà els llibres de qualificacions als conservatoris de titularitat de la Generalitat Valenciana i també la còpia o còpies de la relació de l'alumnat per al qual se sol·licitaren els llibres (annex I) degudament emplenades, on quedarà constància de l'assignació de tots els llibres a l'alumnat respectiu indicant la sèrie i la numeració assignades. Dites còpies hauran de constituir el registre de llibres de qualificacions del Grau Mitjà de Música dels centres.
  
4.4 Al desembre, la Inspecció remetrà la comunicació dels llibres de qualificacions registrats i del seu romanent a la Direcció General de Centres Docents, així com la previsió de la necessitat de llibres per al següent curs escolar, segons el model de l'annex V.
  
Cinqué. Instruccions per al seu emplenament
  
5.1 L'obertura i emplenament del Llibre de Qualificacions del Grau Mitjà de Música correspondrà al conservatori de titularitat de la Generalitat Valenciana en què l'alume/a estiga matricultat/ada. En el cas de l'alumnat que curse estudis a conservatoris de titularitat de corporació local o a centres autoritzats, l'emplenament del llibre correspondrà al conservatori de titularitat de la Generalitat Valenciana al qual es trobe adscrit.
  
5.2 El Llibre de Qualificacions cal que es referisca als estudis cursats dins d'una única especialitat. En el cas de l'alumnat que curse més d'una especialitat en el pla d'estudis regulat pel Reial Decret 756/1992, de 26 de juny, caldrà emplenar un llibre de qualificacions per cada especialitat cursada i haura d'indicar en la pàgina d' «Estudis previs de Grau Mitjà en altres especialitats» les assignatures comunes superades i la qualificació obtinguda.
  
5.3 La consignació de les qualificacions de les diferents assignatures corresponents als cursos del Grau Mitjà de Música s'iniciarà a partir de la pàgina 20 del llibre. En el supòsit que l'alumne o alumna s'incorpore a un curs distint del primer, la consignació de les qualificacions començarà igualment en l'esmentada pàgina, i caldrà fer-ho constar, en les pàgines 31 i 32 €Observacions?, mitjançant una diligència segons el model de l'annex XIV.
  
5.4 Una vegada finalitzats els estudis corresponents al Grau Mitjà de Música, les pàgines que queden en blanc s'invalidaran mitjançant la inserció diagonal de la paraula «inutilitzat». També es procedirà de la mateixa manera en les pàgines 18 i 19, quan l'alumne no haja cursat prèviament estudis de Grau Mitjà en una altra especialitat.
  
5.5 Quan l'espai destinat a indicar l'especialitat o les assignatures que componen el currículum no siga suficient i l'abreviació puga donar lloc a confusions, caldrà indicar explícitament, en les pàgines 31 i 32 d'»Observacions», el nom complet de l'especialitat, les assignatures i les abreviatures corresponents.
  
5.6. Les assignatures s'hi hauran de consignar, atenent el currículum de l'especialitat publicat mitjançant el Decret 151/1993, de 17 d'agost (DOGV núm. 2.094, de 2 de setembre) i modificat posteriorment pel Decret 94/1994, de 24 de maig; el Decret 72/1996, de 2 d'abril i el Decret 216/1997, de 20 de juliol, de la següent manera:
  
a) En la columna corresponent a «assignatura» caldrà consignar, en primer lloc, les que corresponguen al curs en què l'alumne/a es troba matriculat/ada, encapçalades per l'especialitat instrumental o vocal corresponent. En cada casella de la columna «curs» s'haurà de fer constar, amb lletra, el curs en què l'alumne/a estiga matriculat/ada.
  
b) En cas que l'alumne/a tinga una assignatura pendent del curs anterior, l'esmentada assignatura s'haurà d'afegir, en últim lloc, en la columna d'»assignatura». En la casella «curs» caldrà consignar el curs que hi corresponga.
  
c) Quan el nombre d'assignatures qualificades negativament impedisca la promoció al curs següent, caldrà consignar esta circumstància mitjançant la inclusió de la indicació «no promociona» en la fila següent a la de l'última assignatura qualificada.
  
d) Una vegada consignades les qualificacions de totes les assignatures, es procedirà a inutilitzar els espais en blanc escrivint una ratlla horitzontal en la fila immediatament inferior a l'última utilitzada i una altra diagonal, que abrace la resta de files.
  
5.7 Per a consignar-hi els resultats de l'avaluació final de les distintes assignatures del Grau Mitjà, caldrà emprar l'escala numèrica d'1 a 10, sense decimals, i considerar positives les iguals o superiors a 5 i, negatives, la resta.
  
5.8 Quan la qualificació d'una assignatura estiga condicionada a la superació d'una altra del curs anterior d'igual denominació, si la qualificació de la última és novament inferior a 5, en l'assignatura homònima del curs en què l'alumne/a estiga matriculat/ada s'haurà de consignar esta circumstància anotant «pendent» en la casella destinada a la qualificació. Així mateix, s'hi haurà de consignar la qualificació d'aquelles assignatures no homònimes, que tinguen continguts totalment o parcialment progressius i per a les quals s'establisquen condicions de superació.
  
5.9 En el cas d'assignatures que hagen sigut convalidades, s'haurà d'anotar «convalidada» en la casella destinada a la qualificació.
  
5.10 L'ampliació excepcional de permanència en el Grau Mitjà, prevista en l'article 17.3 del Decret 151/1993 de la Conselleria de Cultura, Educació i Ciència, caldrà fer-la constar en la pàgina 28, en els espais en blanc o en les pàgines 31 i 32 «Observacions», mitjançant una diligència segons el model de l'annex VI.
  
5.11 Quan per motiu del no pagament total o parcial del preu públic establit per als ensenyaments de Música escaiga la denegació o anul·lació de la matrícula, caldrà fer-ho constar, en les pàgines 31 i 32 «Observacions», mitjançant una diligència segons el model de l'annex VII.
  
5.12. En cas d'error en l'emplenament de dades, caldrà acreditar les esmenes mitjançant diligència firmada pel secretari o secretària. Si és possible, en les pàgines 31 i 32 «Observacions».
  
5.13. Una vegada finalitzats els estudis corresponents al Grau Mitjà de Música, el llibre de qualificacions s'haurà de lliurar a l'alumnat fent constar esta circumstància en l'espai reservat a l'efecte en la pàgina 30 del llibre i reflectint-ho en el seu expedient acadèmic. Així mateix, en el moment en què li siga lliurat, l'alumne/a haurà de firmar-ne la recepció, que quedarà arxivada al centre. Tot això segons el model de l'annex XII.
  
5.14. En cas de no superar els estudis de Grau Mitjà de Música, els llibres de qualificacions hauran de restar sota la custòdia del conservatori de titularitat de la Generalitat Valenciana on cursaren els estudis. En el cas de l'alumnat que cursà els seus estudis a conservatoris de titularitat de corporacions locals o a centres autoritzats, la custòdia del llibre haurà de correspondre al conservatori de titularitat de la Generalitat Valenciana al qual es trobe adscrit.
  
Sisé. Trasllat del Llibre
  
6.1 El trasllat del Llibre de Qualificacions del Grau Mitjà de Música escaurà en els següents casos:
  
a) Trasllat de l'alumne/a entre conservatoris de titularitat de la Generalitat Valenciana.
  
b) Trasllat de l'alumne/a d'un centre autoritzat a un altre que estiga adscrit a un consevatori de titularitat de la Generalitat Valenciana diferent.
  
c) Trasllat de l'alumne/a d'un conservatori de titularitat de la Generalitat Valenciana a un centre autoritzat adscrit a un conservatori diferent.
  
d) Trasllat de l'alumne/a d'un centre autoritzat a un conservatori de titularitat de la Generalitat Valenciana diferent a aquell al qual estiga adscrit.
  
e) En qualsevol cas de trasllat a centres docents aliens a la Comunitat Valenciana.
  
6.2 En tots els casos el Llibre de Qualificacions haurà de ser tramés del conservatori de titularitat de la Generalitat Valenciana d'origen al de destinació, a petició de l'últim, sempre que en tinga la competència administrativa.
  
6.3 El conservatori d'origen haurà d'emplenar les diligències que figuren en les pàgines 13, 14 i 15. En cas que esdevinguen insuficients hauran d'estendre noves diligències en les pàgines 31 i 32 «Observacions».
  
El conservatori de titularitat de la Generalitat Valenciana d'origen expedirà, a sol·licitud de l'alumne, un certificat acreditatiu del estudis realitzats segons el model que figura com a annex IV, per a matricular-se al nou centre.
  
6.4. El conservatori de titularitat de la Generalitat Valenciana de destinació haurà de reflectir en el Llibre de Qualificacions la inscripció de l'alumne i obrir un nou expedient acadèmic, on haurà de traslladar les dades consignades en el Llibre.
  
II. Altres documents d'avaluació
  
Seté. Informe d'avaluació individualitzat
  
7.1 L'informe d'avaluació individualitzat haurà de ser elaborat pel professor-tutor, a partir de les dades facilitades pel professorat de les assignatures del curs, i ajustar-se, quant al contingut, a allò que determine cada centre educatiu i a allò que s'establix a continuació.
  
7.2. L'elaboració del dit informe serà preceptiva en els següents casos:
  
7.2.1) Quan un alumne o una alumna promocione tenint una qualificació negativa en alguna de les matèries i es decidisca que romanga un any més en algun dels cursos, el professor-tutor consignarà almenys les dificultats mostrades per l'alumne/a i les mesures educatives complementàries que es proposen al professorat del curs al qual s'integre l'alumne/a, a fi d'afavorir les accions conduents a la seua superació.
  
7.2.2) Quan l'alumne es trasllade a un altre centre sense haver conclòs el curs en què estiga matriculat, es consignarà en un informe d'avaluació individualitzat tota la informació que resulte necessària per a la continuïtat del procés d'aprenentatge. L'informe haurà de contenir, almenys, els aspectes següents:
  
a) Apreciació sobre el grau de desenvolupament de les capacitats enunciades en els objectius específics de l'especialitat instrumental de l'alumne/a, així como sobre el grau d'assimilació dels continguts referits a dita especialitat.
  
b) Apreciació sobre el grau de desenvolupament de les capacitats enunciades en els objectius específics de la resta d'assignatures que configuren el currículum de l'especialitat de l'alumne/a, així com sobre el grau d'assimilació dels continguts referits a dites assignatures.
  
c) Qualificacions parcials o valoracions de l'aprenentatge, en cas que s'hagueren emés en aqueix període.
  
d) Conveniència de l'aplicació, si s'escau, de mesures formatives complementàries.
  
7.3 El conservatori de titularitat de la Generalitat Valenciana receptor traslladarà, de l'informe a l'expedient les dades relatives a les possibles mesures d'adaptació curricular, en el cas de l'alumnat al qual, per procedir d'altres comunitats autònomes, el trasllat li supose un canvi de currículum. Així mateix, posarà l'informe a disposició del professor-tutor de l'alumne/a.
  
7.4 Els informes d'avaluació individualitzats es conservaran a la secretaria del centre fins que finalitze l'escolarització de l'alumne/a. La seua custòdia correspondrà al professor-tutor, qui els posarà a disposició de la resta del professorat.
  
Vuité. Expedient acadèmic personal
  
8.1 Tota la informació relativa al procés d'avaluació s'arreplegarà en l'expedient acadèmic de l'alumne/a. En l'expedient caldrà que figuren les dades identificatives del centre i les personals de l'alumne/a, el número i la data de matrícula, els resultats de l'avaluació i les decisions de promoció i titulació. L'expedient s'haurà d'ajustar, en el seu disseny bàsic, al model que figura com a annex VIII-A per al Grau Mitjà. Per al seu emplenament, caldrà seguir les instruccions que s'hi indiquen.
  
A la fi del 4t. curs del Grau Elemental caldrà fer constar, si s'escau, que l'alumne sol·licita l'expedició del certificat acreditatiu d'estudis.
  
A la fi del 6é. curs del Grau Mitjà caldrà fer constar, si s'escau, que l'alumne sol·licita l'expedició del títol professional de Música de l'especialitat.
  
8.2 L'expedient de l'alumnat que accedeix als ensenyaments de Música, en qualssevol dels graus Elemental o Mitjà, haurà de ser emplenat pel centre en què es matricule.
  
8.3 La custòdia i arxivament dels expedients corresponen a la secretaria del conservatori de titularitat de la Generalitat Valenciana. Els expedients s'hauran de conservar en el mateix centre mentre n'hi haja. La direcció territorial de Cultura i Educació respectiva adoptarà les mesures adequades per a la seua conservació o trasllat, en cas de supressió del conservatori.
  
8.4 Quan un alumne es trasllade des d'una altra comunitat autònoma a la Comunitat Valenciana, el conservatori de titularitat de la Generalitat Valenciana de destinació obrirà el corresponent expedient acadèmic de l'alumne, al qual incorporarà les dades del Llibre de Qualificacions.
  
Nové. Actes d'avaluació
  
9.1 Les actes d'avaluació s'hauran d'estendre a l'acabament de cadascun dels cursos dels graus Elemental i Mitjà de Música i tancar-les en acabar el període lectiu ordinari al mes de juny, excepte les actes de cada curs del tercer cicle del Grau Mitjà que s'estendran i es tancaran al juny i al setembre. L'acta d'avaluació s'haurà d'ajustar, en el seu disseny bàsic, al model que figura en els annexos IX-A per al Grau Elemental i IX-B per al Grau Mitjà, on també s'indiquen les claus corresponents a cada assignatura.
  
9.2 Les actes hauran de comprendre la relació nominal de l'alumnat ordenat alfabèticament, dins de cada especialitat. Els resultats de l'avaluació de les assignatures del curs s'expressaran en els termes d'»apte» o «no apte», per al Grau Elemental, i mitjançant l'escala numèrica d'1 a 10, sense decimals (es consideraran positives les qualificacions iguals o superiors a cinc i negatives les inferiors a cinc), per al Grau Mitjà. Hi haurà de constar també, si s'escau, l'assignatura o assignatures que l'alumne/a haja convalidat. A més, hauran d'incloure-hi les decisions sobre promoció al curs següent i, si s'escau, la permanència d'un any més en el curs o cicle, segons les normes que regulen el dit supòsit.
  
9.3 En les actes corresponents al quart curs del Grau Elemental caldrà fer constar la proposta d'expedició del corresponent certificat, per haver assolit els objectius establits per a dit grau.
  
En les actes corresponents al sisé curs del Grau Mitjà s'haurà de fer constar la proposta d'expedició del títol professional en l'especialitat corresponent, per haver assolit els objectius establits per a dit grau.
  
9.4 Les actes d'avaluació hauran de ser firmades pel coordinador corresponent i per tot el professorat que ha intervingut en el procés avaluador, indicant del nom, cognoms i número de registre personal, si s'escau, de cadascun d'ells. En tots els casos caldrà que hi conste el vist-i-plau del director o la directora del centre.
  
9.5 Els centres docents adscrits a conservatoris de titularitat de la Generalitat Valenciana hauran de trametre als esmentats conservatoris les actes finals del curs durant la primera quinzena del mes de juliol, i les actes corresponents a cada curs del tercer cicle de Grau Mitjà, durant el mes de setembre.
  
9.6 Les actes d'avaluació final s'hauran d'arxivar a la secretaria del conservatori de titularitat de la Generalitat Valenciana. En cas de supressió o desaparició, la direcció territorial de Cultura i Educació respectiva proveirà les mesures adequades per a la seua conservació o trasllat.
  
9.7 A partir dels resultats consignats en les actes, el secretari o secretària del centre elaborarà un informe dels resultats de l'avaluació final de l'alumnat, segons el model de l'annex X, i en trametrà una còpia a la Inspecció Educativa de la direcció territorial corresponent durant la primera quinzena del mes d'octubre.
  
Deu. Certificació acadèmica a efectes de trasllat en el Grau Elemental
  
10.1 Quan l'alumne/a que curse el Grau Elemental de Música es trasllade de centre, tindrà la consideració de document bàsic el certificat acadèmic, el model del qual s'estableix en l'annex XIII de la present resolució. El certificat s'estendrà a petició del conservatori de destinació.
  
10.2 A efectes de la seua matriculació en un nou centre, l'alumne/a haurà de sol·licitar una certificació acadèmica personal al centre on estiga el seu expedient acadèmic.
  
Disposicions transitòries
  
Per a l'alumnat que ha iniciat estudis musicals de Grau Mitjà en el present curs escolar o en cursos anteriors, els directors o les directores dels conservartoris de titularitat de la Generalitat Valenciana hauran de sol·licitar el Llibre de Qualificacions del Grau Mitjà de Música en el termini de tres mesos a partir de la data de publicació de la present resolució, en la forma prevista en els seus apartats 3.1. i 3.2.
  
El conservatori de titularitat de la Generalitat Valenciana procedirà inmediatament, després de la recepció del Llibre, a inscriure-hi les dades de l'expedient acadèmic personal de l'alumne (reflectits en les actes d'avaluació existents al centre). Caldrà que es faça constar una diligència en les pàgines corresponents a ?Observacions?, segons el model de l'annex XI.
  
En cas que haguera iniciat els seus estudis en un centre distint, el centre d'origen haurà d'expedir, a sol·licitud del centre de destinació, una certificació en què consten l'especialitat, els cursos realitzats i els resultats d'avaluació obtinguts, a més a més de traslladar-ne el contingut a les pàgines corresponents del Llibre de Qualificacions. L'esmentada certificació caldrà que s'ajuste al model que s'estableix en l'annex IV.